मध्य प्रदेश में इस साल के आखिर में विधान सभा चुनाव होने हैं। उससे पहले नेताओं के आरोप-प्रत्यारोप का दौर शुरू हो चुका है और विपक्षी नेताओं को नीचा दिखाने की कोशिशें भी तेज हो गई हैं। इसी क्रम में देवास से बीजेपी के सांसद मनोहर ऊंटवाल ने एक बार फिर विवादित बयान दिया है। रविवार (15 अप्रैल) को ऊंटवाल ने शाजापुर में एक कार्यक्रम में कहा कि जो कोई भी हमारे प्रधानमंत्री नरेंद्र मोदी को अपमानित करेगा, उसे वो जूते की नोंक पर रखेंगे और जो कोई मुख्यमंत्री शिवराज सिंह चौहान का अपमान करेगा, उसे दुनिया से ही गायब करने की ताकत रखते हैं। ऊंटवाल ने यह बयान किसान सम्मान यात्रा कार्यक्रम के दौरान दिया है। ऊंटवाल पहले भी विवादित बयान देते रहे हैं मगर इस बार सांसद लोगों को धमकी देते नजर आ रहे हैं।